Райнер Мария Рилке
Източна песен за деня

Превод от немски: Стоян Бакърджиев, 1979

chitanka.info

Не е ли също като бряг леглото

в което с теб лежим? Аз само зная,

че имаш хубави гърди, защото

ти всичките ми чувства с тях замая.

В нощта надаваха животни вой,

разкъсваха се яростно, ръмжаха.

Нима нощта е наша? Боже мой,

навън денят надви зората плаха —

по-разгадаем ли от нощ е той?

Взаимно да се слеем — до насита,

тъй както тичинките и венчето:

несъобразност пълни битието,

натрупва се и мигом ни връхлита.

И докато се галим с теб в леглото,

за да не видим как ще приближи,

да я надмогнем в себе си, защото

предателски са нашите души.

1906

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.